b'\n_START_ARTICLE_\nNa Golici\n_START_SECTION_\nNastanek polke\n_START_PARAGRAPH_\nLeta 1954 je Slavko dobil idejo za pletilnim strojem, v no\xc4\x8dni delovni izmeni tovarne Tonosa v Ljubljani, kjer je v treh izmenah pletel nogavice. Napisal jo je v pribli\xc5\xbeno 20 minutah, kolikor je imel \xc4\x8dasa, medtem ko je njegov pletilni stroj od stopal do pasu deloval samodejno. Idejo je dobil prav pri tem ko je poslu\xc5\xa1ak takt pletilnega stroja in kar na prti\xc4\x8dek od malice po svoje zapisal "ta-rara-pa-pam", saj ni poznal not. _NEWLINE_Takoj naslednji dan je Vilko pri\xc5\xa1el k njemu in jo kot akademski skladatelj spravil v originalni notni zapis ter aran\xc5\xbeiral za kvartet (harmonika, klarinet, trobenta in bariton), brez odmeva in brez kitare. Prvo originalno verzijo so tako nekaj dni za tem z Gorenjskim kvartetom posneli na Radio Ljubljana v oddaji \xc4\x8cetrtkov ve\xc4\x8der, a ta razli\xc4\x8dica brez odmeva in nekoliko slab\xc5\xa1e kakovosti \xc5\xa1ir\xc5\xa1i javnosti ostaja dokaj neznana.\n_START_SECTION_\nNem\xc5\xa1ko tr\xc5\xbei\xc5\xa1\xc4\x8de\n_START_PARAGRAPH_\nLeta 1954 je Ljubo Hartman za\xc4\x8del na celov\xc5\xa1kem radiu predvajati "Na Golici" in tako se je rodila legenda. Usoda je o\xc4\x8ditno hotela, da izvirno razli\xc4\x8dico polke po celov\xc5\xa1kem radiu sli\xc5\xa1i Fred Rauch, tedaj urednik priljubljene zabavno glasbene oddaje na m\xc3\xbcnchenskem radiu Wunschkonzert, ki je bil ravno takrat na dopustu ob Vrbskem jezeru. Posko\xc4\x8dnica mu je takoj zlezla v uho, zato jo je nemudoma za\xc4\x8del vrteti na prej omenjenem m\xc3\xbcnchenskem radiu, melodija pa je dobesedno \xc4\x8dez no\xc4\x8d postala gromozanski uspeh. _NEWLINE_Ko so Rauchu povedali, da to polko izvaja kvartet iz Gorenjskega, je takoj za\xc4\x8dutil da so iz pravega testa. Pri nem\xc5\xa1ki zalo\xc5\xbebi Telefunken so za\xc4\x8dutili, da bo to velika uspe\xc5\xa1nica, zato so 21. januarja 1955 v Celovcu posneli drugo verzijo Golice, kateri je Vinko Ovsenik skupaj z radijskim urednikom s pomo\xc4\x8djo tehnike, eksperimentalno dodal zna\xc4\x8dilen odmev. Takoj zatem so za nem\xc5\xa1ko tr\xc5\xbei\xc5\xa1\xc4\x8de, izdali sploh prvi single z dvema skladbama: "Trompeten-Echo" (Na Golici) in "Slowenische Bauerntanz" (Iz Bohinja) na B-strani. Slavko je polko poimenoval po Golici zato, ker so ga tam rasto\xc4\x8de narcise spominjale na zvonce. Rauch je bil producent._NEWLINE_Rauch je v zgodnjih 1960ih skladbo samovoljno preimenoval v "Trompeten-Echo", ime ansambla pa je skupaj z Hartmanom preimenoval v Oberkrainer Quintett. Nekega dne ko so Avseniki snemali na m\xc3\xbcnchenskem radiu, je Rauch za skladbo napisal kratko besedilo z nem\xc5\xa1kim tekstom, a melodija "Na Golici" z njim nikoli ni bila predvajana. A prebrisani Rauch je bratoma Avsenik kar v predverju radia pod nos v podpis pomolil avtorsko pogodbo in si tako na zvit na\xc4\x8din za nem\xc5\xa1ko govorno podro\xc4\x8dje kot soavtor skladbe, za vse ve\xc4\x8dne \xc4\x8dase zagotovil polovi\xc4\x8dni dele\xc5\xbe od tantiem, drugo polovico dele\xc5\xbe pa resni\xc4\x8dna avtorja brata Avsenik.\n_START_SECTION_\nJugoslovanski trg\n_START_PARAGRAPH_\nV Sloveniji oziroma Jugoslaviji je bila ta skladba kot single izdana \xc5\xa1ele leta 1957, dve leta po izidu v Nem\xc4\x8diji. Na B-strani je skladba "Iz Bohinja". Single je iz\xc5\xa1el na 7-in\xc4\x8dni vinilni plo\xc5\xa1\xc4\x8di pri zalo\xc5\xbebi Jugoton.\n_START_SECTION_\nV popularni kulturi\n_START_PARAGRAPH_\nV oddaji \xc2\xbbMusikantenstadl\xc2\xab\xc2\xa0je bila ta skladba prvih 25 let njenega predvajanja uradna glasbena \xc5\xa1pica. Kot je dejal njen prvi moderator, sloviti Karl Moik, je oddaja Musikantenstadl sploh prvi\xc4\x8d \xc5\xa1la v eter  na datum 5. marca 1981 ravno zato, ker je Slavko zaradi svojega natrpanega urnika ravno takrat imel \xc4\x8das da nastopi v tej oddaji. _NEWLINE_Leta 1999 je sloviti nem\xc5\xa1ki skladatelj in dirigent James Last, ki je prodal 200 milijonov plo\xc5\xa1\xc4\x8d, gostoval v oddaji \xc2\xbbLustige Musikanten\xc2\xab\xc2\xa0na nem\xc5\xa1ki televiziji ZDF, kjer je s svojim orkestrom nastopil s priredbo Golice. _NEWLINE_Nem\xc5\xa1ka televizija ARD jo je uvrstila na seznam 20 najbolj izvajanih skladb na svetu, po nekaterih trditvah celo druga najbolj predvajana skladba vseh \xc4\x8dasov, menda takoj za \xc2\xbbYesterday\xc2\xab\xc2\xa0skupine The Beatles._NEWLINE_Leta 2010 je njihov takratni umetni\xc5\xa1ki vodja Toma\xc5\xbe Kozlev\xc4\x8dar priredil skladbo za vokalno zasedbo Perpetuum Jazzile. Na inovativen na\xc4\x8din z uporabo zgolj vokalnih in\xc5\xa1trumentov, so jo z izjemnim odzivom publike \xc5\xa1irom sveta, pribli\xc5\xbeali povsem novemu ob\xc4\x8dinstvu._NEWLINE_Leta 2011 je Justin Bieber gostoval pri Stefan Raabu v nem\xc5\xa1ki pogovorni oddaji \xc2\xbbTV total\xc2\xab. Bieber in Raab sta se ob zvokih Golice pomerila v dvoboju bobnarskih ve\xc5\xa1\xc4\x8din._NEWLINE_Leta 2015 je irska plesna skupina Riverdance, s svojo plesno to\xc4\x8dko ob zvokih Golice, gostovala v oddaji \xc2\xbbFeste der Volksmusik\xc2\xab\xc2\xa0na nem\xc5\xa1ki televiziji ARD.\n_START_SECTION_\nIme\n_START_PARAGRAPH_\nSkladba nosi ime po hribu Golica, ki je visok 1836 metrov, vrhu v Zahodnih Karavankah nad Jesenicami. Poznana je predvsem po narcisnih poljanah, ki jih v aprilu in maju obiskujejo \xc5\xa1tevilni pohodniki. Slavko Avsenik po lastnih besedah nikoli ni bil na njej.'